
«Ես եկայ որպէսզի կեանք ունենան, 
եւ լեցուն կեանք ունենան» (Յհ. 10.10)

Յովհաննու Աւետարանին 10-րդ գլխուն 1–18 համարները կ‏՚ուրուա-գըծեն բարի եւ քաջ հովիւը։ Այս հատուածին կեդրոնական համարը կը հանդիսանայ 10-րդը, ուր Յիսուս կը հաստատէ՝ «Ես եկայ որպէսզի կեանք ունենան, եւ լեցուն կեանք ունենան», որ այսօրուան Ճաշու Աւետարանին եզրափակումն էր (Յհ. 9.39–10.10)։
Մայիսեան այս կենսայորդ առաւօտուն, երբ Անթիլիասի Մայր Տա-ճարին մէջ ի մի խմբուած ենք եւ սուրբ պատարագի կենարար խորհուրդին ընդմէջէն կը վայելենք մեր Տիրոջ Յիսուս Քրիստոսի մեզի շնորհած լեցուն կեանքը, մեր հաւաքական յիշողութիւնը մեզ 85 տարիներ ետ կը տանի եւ մեր պատմութեան սխրալի մէկ իրագործումին՝ 28 Մայիս 1918-ի թելադ-րականութիւնը կը շաղախուի Աստուածորդիին խօսքերուն։
Արդարօրէն ըսուած է, թէ տիեզերքի մէջ երկու տեսակ կեանք գոյութիւն ունի. անբան եւ բանական։ Առաջինը անգիտակցօրէն կ՚ապրուի բոյսերուն եւ անասուններուն կողմէ, իսկ երկրորդը գիտակցաբար կ՚իրագործուի մարդոց կողմէ։ Սակայն, Քրիստոսով բանական կեանքը կը ստանայ նոր իմաստ եւ տարածք՝ որպէս հոգեւոր եւ անսպառ կեանք, Իր իսկ բառերով՝ լեցուն կեանք։ Այս մարդեղացած լեցուն կեանքին մասին էր, որ Յովհաննէս Աւետարանիչ պիտի գրէր. «Ան նոյնինքն կեանքն էր, որ յայտնուեցաւ։ Մենք տեսանք եւ կը վկայենք, ձեզի պատմելով անոր մասին, այսինքն՝ յաւիտենական կեանքին մասին, որ Հօրը հետ էր եւ այժմ մեզի յայտնուեցաւ» (Ա. Յհ. 1.2)։ Այս լեցուն կեանքը կը պարտաւորէ քրիստոն-եան անցաւոր աշխարհի վրայ ապրելու յաւիտենականին նախաճաշակն ու ձգտումը. այսինքն, շնորհքի՛ կեանքով ժառանգորդը դառնալու յարուց-եալ եւ փառաւորեալ կեանքին, Աստուծոյ անանց թագաւորութեան, եւ վերադառնալու Անոր, որ հաստատեց. «Ե՛ս եմ յարութիւնը եւ կեանքը։ Ան որ ինծի կը հաւատայ, թէպէտեւ մեռնի՝ պիտի ապրի» (Յհ. 11.25)։

Ահաւասիկ, այս ենթահողին վրայ կը պարզուի պայծառ եւ կեն-սափոխող յիշատակը այն հայ քաջամարտիկներուն, որոնք իրենց տրուած կեանքը նուիրաբերեցին հայրենիքի անկախութեան եւ ազատութեան զոհասեղանին եւ հասարակ մահկանացու ըլլալէ դադրելով դարձան նահատակներ, հերոսներ։ Այսօր ո՛չ անցեալի լուսադրոշմ դէպքի մը ոգեկոչումը եւ ո՛չ ալ Սարտարապատի, Բաշ Ապարանի, Ղարաքիլիսէի եւ հայրենական միւս ճակատներուն վրայ զոհուած հերոսներուն յիշատակի պանծացումը կը պարտադրուի մեզի։ Հերոսական իրագործումներն ու մահով կեանքը իմաստաւորած հերոսները պէտք չունին գովասանական հանդիսութիւններու. անոնք պատմութեան տուած են իրենց ընտրելա-գոյնը, կեանքը, եւ շահած սրբազանագոյնը, անմահութեան դափնեպսակը, ու յաւիտենական կեանքէն կը նային մեզի՝ առանց հասարակ մահկա-նացուները բնորոշող մարդկային ճղճիմ ակնկալութիւնններու։
Սակայն, անցողական հայոց պատմութիւնը յաւիտենականութ-եամբ դրոշմած իւրաքանչիւր դէպք եւ դէմք յաւերժական յուշարարներ են՝ մեզ մեր ճշմարիտ դիմագիծին առաջնորդելու կոչուած, մեր անկորնչելի արժէքներուն հետ անքակտելի հաղորդակցութեան հրաւիրող ու մեր անձէն վեր մեր հաւաքական անձին՝ ազգին ու հայրենիքին սպասաւո-րութեան յաւերժահունչ հրաւէրը շեփորող։
Մարդիկ կ՚ապրին ու կ՚անցնին. իսկ հերոսները կը մեռնին ու կը մնան՝ հասարակ մահկանացուներս ապրեցնելու համար իրենց արեան սրբազան «խենթութեամբ» եւ կտակով։ Մեր պատմութեան էջերէն փրցուած իւրաքանչիւր յաղթական դէմք եւ դէպք ա՛յս է որ կը կատարէ բոլոր այն հայորդիներուն կեանքին մէջ, որոնք, աւետարանական բացատրութեամբ, «ականջ ունին լսելու» (հմմտ. Մտ. 13.9)։
Այսօր, երբ Մայիս 28-ի խորհուրդը 85 տարիներու նուիրական խոր-քէն բոլոր խլացած ականջները բանալու ուժգնութեամբ կ՚արձագանգէ վերանկախացեալ Հայաստանի մէջ, իր ինքնորոշման խարիսխին վրայ յաղթական կանգնած Արցախի մէջ եւ իր հայկական ուղեգիծը անխաթար պահելու համար ամեն օր գոյամարտ մղող Սփիւռքի մէջ, պարտաւոր ենք բանալու մեր հաւաքական ականջները եւ լսելու մեր հայրենիքի անկա-խութիւնը կերտած մեր հերոսներուն պատգամը։ Անոնք կ՚ըսեն.
Առաջին, ազատութիւն եւ անկախութիւն աստուածատուր ան-բըռնաբարելի պարգեւներ են. ամրօրէ՛ն կառչեցէք անոնց։ 
Մեր նախնիք այսպէ՛ս ըմբռնեցին իրենց հաւաքական կեանքն ու իրագործումները։ Ա՛յս կը թելադրէ մեզի մեր պատմութիւնը եւ այսպէ՛ս է որ պէտք է մենք կազմակերպենք մեր անհատական եւ հաւաքական կեանքը։ Այս պատգամը կոչ մըն է մեզի վերադառնալու աստուածգի-տութեան, աստուածճանաչողութեան, Աստուծոյ վրայ կատարեալ վստա-հութիւն ունենալու առաքինութեան։ Ընդունինք կամ ոչ Աստուած կը ներգործէ մեր կեանքէն ներս. սակայն, ճշմարիտ քրիստոնեան կը գիտակցի այս ճշմարտութեան եւ իր ձեռքը կը դնէ Աստուծոյ ձեռքին մէջ ու իր կամքը կը ներդաշնակէ Աստուծոյ կամքին հետ՝ իր անկախ ու ազատ գոյութիւնը իրագործելու համար։ Նոյնն է պարագան բոլոր այն ազգերուն, որոնք կրնան հաւաքաբար ըսել. «Տէրն է մեր հայրը, Տէրն է մեր դատաւորը, Տէրն է մեր իշխանը, Տէրն է մեր թագաւորը, Տէրն է մեր փրկիչը, ի՛նքն է որ մեզ պիտի փրկէ» (Ես. 33.22) եւ իրենց հայրենիքին անկախութիւնը, ազատութիւնն ու բարգաւաճումը վստահիլ Աստուծոյ եւ ճշմարիտ գործա-կիցները դառնալ աստուածային նախախնամական հոգատարութեան՝ ականջալուր Զաքարիա մարգարէի ինքնավստահութեամբ առլցուն խօս-քերուն. «Ամենակալ Տէրը ինք պիտի պաշտպանէ իր ժողովուրդը եւ անոնք պիտի բնաջնջեն թշնամիները… Տէրը պիտի փրկէ իր ժողովուրդը այնպէս՝ ինչպէս հովիւ մը կը փրկէ իր սեփական հօտը» (Զք. 9.15, 16)։
Երկրորդ, մեր ազգին նորանոր յաղթանակները պայմանաւորուած են միասնականութեամբ. մէ՛կ ազգ եւ մէ՛կ հայրենիք դարձէք եւ այդպէս բռո՛ւնցք եղած գործեցէք։ 
Մայիսեան անկախութեան կերտումը իր նախընթացը ունեցած էր Վարդանանց հերոսամարտին մէջ։ Ամեն անգամ երբ հոգեւոր եւ աշ-խարհիկ իշխանութիւններ մէկ սիրտ եւ մէկ բազուկ դարձած են պատե-րազմի դաշտին վրայ թէ այլապէս, հայ ժողովուրդը յաղթանակէ յաղթա-նակ գացած է՝ իր բոլոր զաւակներուն իր ղեկավարութեան շուրջ միա-համուռ համախմբումովը։ 
Մայիս 28-ը ամբողջական հայութեան մաքառումն էր եւ միասնա-կան հայութեան յաղթանակն է միաժամանակ։ 
Միասնական ըլլալ կը նշանակէ իր անձէն եւ իր դաւանած գաղա-փարախօսութենէն բան մը զիջիլ հաւաքական բարիքին համար ու խոնարհիլ համայնական կամքին եւ բարիքին դիմաց. այսինքն, ինք իր սահմանափակ կարողութիւններէն բան մը տալ աւելի վեհ իտէալի մը համար։ Մայիսեան օրերու այս գիտակից զիջողութեան ամենէն պեր-ճախօս տիպարներէն է Գարեգին Եպս. Յովսէփեանց (ապագայ կաթո-ղիկոսը Կիլիկեան պատմական եւ դարաւոր Ս. Աթոռին), որուն մար-տական դիրքէ-դիրք խրախուսիչ այցելութիւնը որպէս նոր իմն Ղեւոնդ Երէց, ներշնչած է պատմագիրը արձանագրելու. «Կրկնւում էին Վար-դանանց պատմական օրերը»։ Իսկ Գարեգին Սրբազան, որ հայրենիքի լինել-չլինելու պայքարին մէջ մաս առնելու համար թողած էր իր մատե-նագիտական պրտումներն ու բանասիրական գիտաշխատութիւնները, երբ պատերազմի դաշտին վրայ այլեւս շեշտակիօրէն կը նայէր մահուան աչքերուն մէջ, կը գրէր. «Երջանիկ եմ, որ մեռնում եմ կեանքիս ամե-նանուիրական րոպէին, երբ իմ պարտքն եմ կատարում դէպի իմ հայ-րենիքը, դէպի իմ ժողովուրդը»։ Այսպէ՛ս կը նուաճուի միասնականութ-իւնը՝ պարտքի խոր գիտակցութեամբ եւ «իմացեալ մահուան» կշռոյթով։
Երրորդ, գուրգուրացէ՛ք 21 Սեպտեմբեր 1991-ին կերտուած նորան-կախ Հայաստանի հանրապետութեան. սակայն մի՛ մոռնաք, որ մեր դատը կիսով լուծուած է եւ պատմական Հայաստանը կը սպասէ իր զաւակներու տունդարձին. այս տեսլականո՛վ առաջնորդուեցէք։ 
Մարդիկ եւ ազգեր յաճախ փորձութեան կը մատնուին իրենց արձա-նագրած մասնակի յաջողութիւններով բաւարարուելու եւ իրենց վախճա-նական ձգտումներուն մէջ թուլնալու։ Այս երեւոյթը սկսած է տիրական դառնալ մեր հաւաքական կեանքին մէջ՝ քիչ մը ամեն տեղ։ Այսօր, ամեն ժամանակէ աւելի մենք պէ՛տք ունինք մեր իտէալներու բիւրեղացման եւ մեր ճիգերու ներդաշնակման՝ ի խնդիր մեր ամբողջական հայրենիքին մէջ կերտուելիք ազատ եւ անկախ հանրապետութեան։ Չի՛ բաւեր միայն գոհունակ սրտով ներկայ Հայաստանի սահմանագիծէն դիտել պատմական Հայաստանը կամ պարագայաբար սահմանը անցնելով ուխտագնացութիւն կազմակերպել դէպի Անի կամ Վան։ Մեր ամբողջական իրաւունքին տէրը պէտք է դառնանք եւ յատկապէս այս բնագաւառէն ներս մեր պայքարը ընկրկում պէտք չէ արձանագրէ։ Հայրենակերտումի կողքին հայրենական բոլոր հողերու տիրացումը պէտք է մնայ մեր հաւաքական կարգախօսը, մեր Մայիսեան ուխտը։
Մայիս 28-ի խորհուրդի ներթափանցման այս յաղթական պահուն, մեր սիրտերը այսօր կը հրճուին տօնախմբելով մեր Վեհափառ Հայրա-պետին՝ Ն.Ս.Օ.Տ.Տ. Արամ Ա. Կաթողիկոսի անուան տօնը։ Երբ մարդիկ պատահականութեան կը վերագրեն դէմքերու եւ դէպքերու գեղեցիկ զուգադիպութիւնը, իրաւ քրիստոնեան պարտաւոր է անոր մէջ տեսնելու Աստուծոյ տնօրինութիւնը։ Այս ճշմարտութիւնը այնքա՜ն պերճախօսօրէն կը պատշաճի Վեհափառ Հօր, երբ իր մէջ վերմարմնացած կը տեսնենք մեր Մայիսեան հերոսներուն անձնազոհութիւնն ու խիզախումը՝ մեր Եկեղեց-ւոյ վերանորոգութեան, մեր արդար դատի հետապնդման, մեր հայրենիքի հզօրացման եւ հայկական Սփիւռքի կազմակերպման շրջագիծերէն ներս, որոնց լիիրաւ իրագործման համար աղօթական ակնկալութեամբ կը հե-տեւինք Նորին Սրբութեան լարուած ճիգերուն։ 
Եկեղեցաշէն, հայակերտ եւ հայրենանուէր բեղուն գործունէութեան բարեմաղթութիւններով կը շնորհաւորենք Վեհափառ Հօր անուան տօնը, քաջ գիտակցելով, որ իր իմաստուն հայրապետութեամբ նոր յաջողութ-իւններ պիտի արձանագրուին մեր հայրենաբնակ եւ աշխարհով մէկ սփռուած ժողովուրդի զաւակներուն հոգեւոր եւ ազգային կեանքէն ներս՝ որպէս նոր եւ վաւերական գրաւական Մեծի Տանն Կիլիկիոյ Կաթողի-կոսութեան հաւաքական առաքելութեան։
Յիսուս ի տես խաչի մահուան վերահասութեան, աշխարհի ատե-լութեան փորձաքարին դիմաց եզակի եւ օրինակելի հերոսութեամբ յայ-տարարեց. «Մեծագոյն սէրը այն սէրն է, որով մարդ ինքզինք կը զոհէ իր բարեկամներուն համար» (Յհ. 15.13)։ Եկէ՛ք, մեր Մայիսեան հերոսներուն եւ սիրեցեալ Հայրապետին անձնուէր զոհողութեան հետեւողները դառնալու վճռակամութեամբ շարունակենք Քրիստոսի պարգեւած լեցուն կեանքին ձգտելու մեր հաւաքական ընթացքը, Պօղոս Առաքեալին հետ կրկնելով. «Ինծի համար կարեւորը կեանքս չէ, այլ կ՚ուզեմ ուրախութեամբ իր վախճանին հասցնել սկսած գործս» (Գրծ. 20.24) եւ Աստուծոյ հանդէպ մեր հաւատքը վերանորոգելով եւ հաստատելով. «Աստուած է որ ինծի համար վրէժխնդիր կ՚ըլլայ, եւ ժողովուրդները ինծի կը հնազանդեցնէ» (Սղ. 18.47), որով օրհնեալ էք եւ օրհնեալ լերուք այժմ եւ միշտ եւ յաւիտեանս յաւիտենից. ամէն։
 
Նարեկ Եպս. Ալեէմէզեան

